Jeste li znali da je ban Josip Jelačić, bio visok samo 160 cm, a žene su ga obožavale? Možda ne znate kako je Ivan Zajc šmrkao duhan, a istim "hobijem" bavili su se i njegovi unuci? Dok u današnje vrijeme žene nose nakit, Ivana Brlić-Mažuranić je kao "nakit" svugdje nosila kratku pušku.

Sve ove zanimljivosti pronašao je autor i voditelj Robert Knjaz, čija će nova serija "Hrvatski velikani" s emitiranjem na Prvom programu HTV-a početi 17. siječnja.

– Ideja nije nova, no trudili smo se pristupiti na novi način. Puno bi gledatelja voljelo na malim ekranima gledati hrvatske velikane, a ne samo neke posvuduše i starlete. Napravili smo emisiju koja je kombinacija ozbiljnog i neozbiljnog. O životima poznatih i priznatih Hrvata govorit će povjesničari i drugi stručnjaci. S druge strane, trudio sam napraviti povijesnu emisiju koja neće biti za uski krug ljubitelja povijesti, nego i za nekog tko se ne bavi time. Zato će uz ozbiljni dio biti i šaljivih detalja – kazao je Robert Knjaz.

Došli i do Puniše Račića

Serija Hrvatski velikani sastoji se od osam nastavaka u trajanju od 55 minuta u kojima će se predstaviti važnije hrvatske povijesne osobe poput bana Josipa Jelačića, Nikole Šubića Zrinskoga, Stjepana Radića, Nikole Tesle, Fausta Vrančića, Marina Držića, Ivana Mažuranića i Ivane Brlić Mažuranić te Vatroslava Lisinskoga i Ivana Zajca.

– U prvoj epizodi predstavit ćemo bana Jelačića. On je tragična figura hrvatske povijesti. Danas nemamo grada u Hrvatskoj koji nema njegovu ulicu, a ja prvi nisam znao ništa o njemu. O Jelačiću smo doznali puno zanimljivih podataka, a možda najzanimljiviji je da je njegov konj, isti onaj na kojem jaše na glavnom zagrebačkom trgu, dar Husrem-paše iz Bosne. Dakle, mi danas, nakon stoljeća borbe protiv Turaka, imamo spomenik njihovu konju usred Zagreba – kaže Knjaz i posebno ističe emisiju o Stjepanu Radiću.

– Uspjeli smo doći do Puniše Račića, koji je potomak istoimenog atentatora u beogradskoj skupštini. Bit će zanimljivo čuti njegov komentar – kaže Knjaz.

Od svih velikana najviše bi kontroverzi mogla izazvati emisija o Nikoli Tesli. Knjaz se time ne opterećuje i dodaje kako je Tesla bio i srpski i hrvatski i američki velikan, pa je logično da je i njemu posvećena jedna emisija.

– Toliko smo zanimljivih detalja pronašli o svima, da smo čak i produžili trajanje svake epizode s 45 na 55 minuta – kaže Knjaz.

>>Bitorajac i Knjaz: Bacili su ljagu na sve nas